KOMISIJOS REGLAMENTAS (EB) Nr. 978/2005
2005 m. birželio 27 d.
atidarantis tarifinę kvotą dėl lengvatinio specialaus žaliavinio cukranendrių cukraus iš AKR valstybių bei Indijos, importuojamo fabrikų aprūpinimui laikotarpiu nuo 2005 m. liepos 1 d. iki 2006 m. vasario 28 d.
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. birželio 19 d. Tarybos reglamentą (EB) Nr. 1260/2001 dėl bendro cukraus sektoriaus rinkos organizavimo (1), ir ypač į jo 39 straipsnio 6 dalį,
kadangi:
(1)
Reglamento (EB) Nr. 1260/2001 39 straipsnio 1 dalyje numatyta, kad prekybos metais nuo 2001-2002 m. iki 2005-2006 m. siekiant tinkamai aprūpinti Bendrijos cukraus fabrikus, imamas specialus sumažintas importo mokestis už žaliavinį cukranendrių cukrų, kilusį iš valstybių, su kuriomis Bendrija yra sudariusi tiekimo lengvatinėmis sąlygomis susitarimus. Šiuo metu Tarybos sprendimu 2001/870/EB (2) tokie susitarimai yra sudaryti su tomis Afrikos, Karibų jūros ir Ramiojo vandenyno valstybėmis (AKR valstybėmis), minėtomis AKR ir ES partnerystės susitarimo V priedo 3 protokole dėl AKR šalių (3) cukraus, ir su Indijos Respublika.
(2)
Sprendimu 2001/870/EB sudarytuose susitarimuose yra numatyta, kad atitinkami cukraus fabrikai turi sumokėti mažiausią pirkimo kainą, lygią žaliaviniam cukrui garantuotajai kainai, sumažintai sureguliavimo pagalbos, nustatytos atitinkamiems prekybos metams, dydžiu. Todėl reikėtų nustatyti šią mažiausią kainą, atsižvelgiant į 2005-2006 prekybos metams taikomus veiksnius.
(3)
Importuotini specialaus lengvatinio cukraus kiekiai yra nustatyti remiantis reglamento (EB) Nr. 1260/2001 39 straipsniu pagal metinį prognozuojamą Bendrijos balansą. Pagal tą balansą paaiškėjo, kad būtina importuoti žaliavinį cukrų ir šiame etape 2005-2006 prekybos metams atidaryti tarifines kvotas su specialiu sumažintu muito mokesčiu, kuris yra numatytas minėtuose susitarimuose, tokiu būdu sudarant sąlygas dalį minėtų prekybos metų tenkinti Bendrijos rafinavimo įmonių poreikius.
(4)
Kadangi jau yra gautos cukranendrių žaliavinio cukraus prognozės 2005-2006 prekybos metams ir į trūkstamus kiekius, spėjamus pagal prognozuojamą balansą, reikėtų numatyti importo licencijas laikotarpiui nuo 2005 m. liepos 1 d. iki 2006 m. vasario 28 d.
(5)
Reikėtų patikslinti, kad 2003 m. birželio 30 d. Komisijos reglamento (EB) Nr. 1159/2003, 2003-2004, 2004-2005 ir 2005-2006 prekybos metams nustatančio išsamias cukranendrių cukraus importo taikymo, remiantis tarifinėmis kvotomis bei lengvatiniais susitarimais taisykles ir iš dalies pakeičiantis reglamentus (EB) Nr. 1464/95 ir (EB) Nr. 779/96 (4), nuostatos taikomos naujoms kvotoms.
(6)
Šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Remiantis Sprendimu 2001/870/EB laikotarpiui nuo 2005 m. liepos 1 d. iki 2006 m. vasario 28 d. yra atidaromos KN kodu 1701 11 10 klasifikuojamo žaliavinio cukranendrių cukraus:
a)
skirto rafinuoti ir kilusio iš AKR valstybių, 90 000 tonų baltojo cukraus ekvivalentiška tarifinė kvota, remiantis Sprendimu 2001/870/EB, patvirtinusiu susitarimus pasikeičiant raštais;
b)
iš Indijos kilusio 10 000 tonų baltojo cukraus ekvivalentiška tarifinė kvota.
2 straipsnis
1. Už 100 kilogramų standartinės kokybės žaliavinio cukranendrių cukraus 1 straipsnyje minėtiems kiekiams yra nustatomas 0 EUR dydžio specialus sumažintas importo muitas.
2. Mažiausia supirkimo kaina, kurią 1 straipsnyje minimu laikotarpiu moka Bendrijos cukraus rafinavimo įmonės, yra nustatoma 49,68 EUR už 100 kilogramų standartinės kokybės žaliavinio cukraus.
3 straipsnis
Šiuo reglamentu atidarytai tarifinei kvotai yra taikomos Reglamento (EB) Nr. 1159/2003 nuostatos.
4 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2005 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. birželio 27 d.